VILNIAUS RAJONO SAVIVALDYBĖS TARYBA

SPRENDIMAS

DĖL VILNIAUS R. PABERŽĖS „VERDENĖS“ GIMNAZIJOS NUOSTATŲ PATVIRTINIMO

2021 m. gruodžio 17 d. Nr. T3-328

Vilnius

Vadovaudamasi Lietuvos Respublikos vietos savivaldos įstatymo 18 straipsnio 1 dalimi, Lietuvos Respublikos biudžetinių įstaigų įstatymo 4 straipsnio 3 dalies 1 punktu, 6 straipsniu, Lietuvos Respublikos švietimo įstatymo 43 straipsnio 3 ir 4 dalimis, Nuostatų, įstatų ar statutų įforminimo reikalavimais, patvirtintais Lietuvos Respublikos švietimo, mokslo ir sporto ministro 2011 m. birželio 29 d. įsakymu Nr. V-1164 „Dėl Nuostatų, įstatų ar statutų įforminimo reikalavimų patvirtinimo“, atsižvelgdama į Vilniaus r. Paberžės „Verdenės“ gimnazijos 2021 m. gruodžio 7 d. prašymą Nr. S-142, Vilniaus rajono savivaldybės taryba nusprendžia:

1.	Patvirtinti Vilniaus r. Paberžės „Verdenės“ gimnazijos nuostatus (pridedama).

2.	Įgalioti Vilniaus r. Paberžės „Verdenės“ gimnazijos direktorių pasirašyti Vilniaus r. Paberžės „Verdenės“ gimnazijos nuostatus, įregistruoti juos Juridinių asmenų registre bei atlikti kitus su tuo susijusius veiksmus teisės aktų nustatyta tvarka.

3.	Pripažinti netekusiu galios nuo 1 punkte patvirtintų nuostatų įregistravimo Juridinių asmenų registre dienos Vilniaus rajono savivaldybės tarybos 2018 m. gegužės 25 d. sprendimo Nr. T3-162 „Dėl ikimokyklinio ugdymo grupės Vilniaus r. Paberžės „Verdenės“ gimnazijoje steigimo, Vilniaus r. Paberžės „Verdenės“ gimnazijos nuostatų patvirtinimo bei pritarimo ikimokyklinio ugdymo programai“ 2 punktą.

4.	Šį sprendimą teisės aktų nustatyta tvarka paskelbti Teisės aktų registre ir Savivaldybės tinklalapyje.

Savivaldybės merė	Marija Rekst

PATVIRTINTA

Vilniaus rajono savivaldybės tarybos

2021 m. gruodžio 17 d.

sprendimu Nr. T3-328

VILNIAUS R. PABERŽĖS „VERDENĖS“ GIMNAZIJOS NUOSTATAI

I.	BENDROSIOS NUOSTATOS

1. Vilniaus r. Paberžės „Verdenės“ gimnazijos nuostatai (toliau Nuostatai) reglamentuoja Vilniaus r. Paberžės „Verdenės“ gimnazijos (toliau - Gimnazija) teisinę formą, priklausomybę, savininką, savininko teises ir pareigas įgyvendinančią instituciją, buveinę, grupę, tipą, paskirtį, mokymo kalbą ir formas, veiklos teisinį pagrindą, veiklos sritį ir rūšis, tikslus, uždavinius, funkcijas, mokymosi pasiekimus, įteisinančių dokumentų išdavimą, gimnazijos teises ir pareigas, gimnazijos veiklos organizavimą ir valdymą, gimnazijos savivaldą, darbuotojų priėmimą į darbą, jų darbo apmokėjimo tvarką ir atestaciją, gimnazijos turtą, lėšas, jų naudojimo tvarką, finansinės veiklos kontrolę, reorganizavimo, likvidavimo ir pertvarkymo tvarką.

2. Oficialusis švietimo įstaigos pavadinimas – Vilniaus r. Paberžės „Verdenės“ gimnazija, trumpasis pavadinimas – Paberžės „Verdenės“ gimnazija, juridinio asmens kodas – 291316540.

3. Gimnazija įsteigta 1992-09-01 Lietuvos Respublikos Vyriausybės įgaliotinio Vilniaus rajonui 1992-07-21 potvarkiu Nr. 925 p. „Dėl Paberžės ir Juodšilių mokyklų reorganizavimo“. Mokyklai suteiktas Paberžės 2-sios vidurinės mokyklos pavadinimas. Vilniaus rajono savivaldybės tarybos 1997-07-30 sprendimu Nr. 27 „Dėl mokyklos vardo“ Mokyklos pavadinimas pakeistas į – Vilniaus r. Paberžės „Verdenės“ vidurinė mokykla. Lietuvos Respublikos švietimo ir mokslo ministro 2014 m. gegužės 27 d. įsakymu Nr. V-468 buvo akredituota Vilniaus r. Paberžės „Verdenės“ vidurinės mokyklos vykdoma vidurinio ugdymo programa.

4. Gimnazijos teisinė forma - biudžetinė įstaiga.

5. Gimnazijos priklausomybė - savivaldybės mokykla.

6. Gimnazijos savininkas - Vilniaus rajono savivaldybė (toliau- Savininkas), kodas– 111104987, Rinktinės g. 50, LT- 09318, Vilnius. Savininko teises ir pareigas įgyvendinanti institucija- Vilniaus rajono savivaldybės taryba, kuri:

6.1. tvirtina Gimnazijos nuostatus;

6.2. priima sprendimą dėl Gimnazijos buveinės pakeitimo;

6.3. priima sprendimą dėl Gimnazijos pertvarkymo, reorganizavimo ir likvidavimo;

6.4. priima sprendimą dėl Gimnazijos filialų steigimo ir jų veiklos nutraukimo;

6.5. skiria ir atleidžia likvidatorių arba sudaro likvidacinę komisiją ir nutraukia jos įgaliojimus;

6.6. sprendžia kitus Lietuvos Respublikos biudžetinių įstaigų įstatyme, kituose įstatymuose ir Gimnazijos nuostatuose jos kompetencijai priskirtus klausimus.

7. Gimnazijos buveinė - Mokyklos g. 1A, Paberžės k., Paberžės sen. LT-14031, Vilniaus r.

8. Gimnazijos grupė – bendrojo ugdymo mokykla.

9. Mokyklos tipas – gimnazija.

10. Pagrindinė paskirtis – Gimnazijos tipo gimnazija visų amžiaus tarpsnių vaikams; mokymo kalba – lietuvių.

11. Mokymosi formos – grupinio ir pavienio mokymosi. Gimnazijos mokymo proceso organizavimo būdai – kasdienis, savarankiškas, nuotolinis.

12. Gimnazijoje vykdomos švietimo programos – ikimokyklinio ugdymo, priešmokyklinio ugdymo, pradinio ugdymo, pagrindinio ugdymo, vidurinio ugdymo, neformaliojo švietimo.

13. Gimnazijos išduodami mokymosi pasiekimus įteisinantys dokumentai – mokymo pasiekimų pažymėjimai, pradinio ugdymo pasiekimų pažymėjimai, pagrindinio ugdymo pasiekimų pažymėjimai, vidurinio ugdymo pasiekimų pažymėjimai, pažymėjimai, pradinio išsilavinimo pažymėjimai, pagrindinio išsilavinimo pažymėjimai, brandos atestatai ir brandos atestato priedai.

14. Gimnazija yra viešasis juridinis asmuo, turintis antspaudą su Vilniaus rajono savivaldybės herbu ir savo pavadinimu, atsiskaitomąją ir kitas sąskaitas Lietuvos Respublikos įregistruotuose bankuose, atributiką, savo veiklą grindžia Lietuvos Respublikos Konstitucija, Jungtinių Tautų Vaiko teisių konvencija, Lietuvos Respublikos įstatymais, Lietuvos Respublikos Vyriausybės nutarimais, Švietimo, mokslo ir sporto ministro įsakymais, Vilniaus rajono savivaldybės tarybos sprendimais, Vilniaus rajono savivaldybės administracijos direktoriaus įsakymais, Vilniaus rajono savivaldybės administracijos Švietimo skyriaus vedėjo įsakymais, kitais teisės aktais ir šiais Nuostatais.

II. GIMNAZIJOS VEIKLOS SRITYS IR RŪŠYS, TIKSLAS, UŽDAVINIAI, FUNKCIJOS, MOKYMOSI PASIEKIMUS ĮTEISINANČIŲ DOKUMENTŲ IŠDAVIMAS

15. Gimnazijos veiklos sritis – švietimas, kodas 85.

16. Gimnazijos pagrindinė švietimo veiklos rūšis: vidurinis ugdymas, kodas 85.20.

17. Kitos Gimnazijos švietimo veiklos rūšys:

17.1. ikimokyklinio amžiaus vaikų ugdymas, kodas 85.10.10;

17.2. priešmokyklinio amžiaus vaikų ugdymas, kodas 85.10.20;

17.3. pradinis ugdymas, kodas 85.20;

17.4. pagrindinis ugdymas, kodas 85.31.10;

17.5. sportinis ir rekreacinis švietimas, kodas 85.51;

17.6. kultūrinis švietimas, kodas 85.52;

17.7. kitas, niekur nepriskirtas, švietimas, kodas 85.59;

17.8. švietimui būdingų paslaugų veikla, kodas 85.60.

18. Kitos Gimnazijos ne švietimo veiklos rūšys:

18.1. nuosavo arba nuomojamo nekilnojamojo turto nuoma ir eksploatavimas, kodas 68.20;

18.2. vaikų poilsio stovyklų veikla, kodas 55.20.20;

18.3. kitų maitinimo paslaugų teikimas, kodas 56.29;

18.4. kita informacinių technologijų ir kompiuterių paslaugų veikla, kodas 62.09;

18.5. ekskursijų organizatorių veikla, kodas 79.12;

18.6. kita žmonių sveikatos priežiūros veikla, kodas 86.90;

18.7. kita, niekur kitur nepriskirta, nesusijusi su apgyvendinimu socialinio darbo veikla, kodas 88.99;

18.8. bibliotekų ir archyvų veikla, kodas 91.01;

18.9. kita pramogų ir poilsio organizavimo veikla, kodas 93.29.

19. Gimnazijos tikslai:

19.1. teikti kokybišką išsilavinimą, atitinkantį Lietuvos Respublikos Švietimo ir mokslo ministerijos patvirtintas Bendrąsias programas;

19.2. ugdyti pilietiškumą, patriotizmą, puoselėti tautinės kultūros tradicijas bei pagarbą gimtajai kalbai, formuoti demokratinio gyvenimo, sveikos gyvensenos įgūdžius, skatinti toleranciją įvairių pažiūrų, socialinių sluoksnių, tikėjimų bei kultūrų žmonėms;

19.3. sudaryti sąlygas bendruomenės nariams maksimaliai atskleisti individualias kūrybines galias ir gebėjimus, tenkinant jų įgimtas savęs įprasminimo, laisvės, meilės, pagarbos, kūrybos, tvarkos ir darnos poreikius, įgyti demokratijos ir pilietinės kultūros tradicijų pagrindus.

20. Gimnazijos uždaviniai:

20.1. formuoti ir įgyvendinti mokinių ugdymo turinį pagal Lietuvos Respublikos Švietimo, mokslo ir sporto ministerijos patvirtintas Bendrąsias programas, Bendruosius arba nustatyta tvarka suderintus individualius ugdymo planus, paisyti mokinių poreikių įvairoves ir priklausomai nuo jos derinti ugdymo turinį, siūlyti ir taikyti skirtingus mokymo būdus, formas bei koreguoti mokymo programas ir planus;

20.2. sudaryti mokiniams sveikas ir saugias, atitinkančias higienos normas, ugdymo ir ugdymosi sąlygas bei užtikrinti savitarpio pagarba bei tolerancija grįstą bendravimą;

20.3. sudaryti sąlygas visiems bendruomenės nariams ugdyti individualius mokslinius, kūrybinius ir meninius gebėjimus.

21. Gimnazijos funkcijos:

21.1. bendradarbiaudama su tėvais (globėjais, rūpintojais) Gimnazija ugdo savarankišką, sąmoningą, atsakingai savo gyvenimą kurti gebantį žmogų;

21.2. ugdo tvirtus dorovinius pagrindus, savarankišką pasaulėžiūrą turinčius, visapusiškai išsilavinusius, kultūringus, bendrauti ir bendradarbiauti gebančius, pilietiškai sąmoningus, atsakingus už savo poelgius, tvirto charakterio, gyvenimui pasirengusius kūrybingus, darbščius jaunuolius, jaunuoles ir suaugusius piliečius;

21.3. sudaro mokiniams sąlygas įgyti lietuvių kalbos, šiuolaikinės visuomenės, gamtos bei tiksliųjų mokslų žinių pagrindus, pradinius techninius ir technologinius, praktinės veiklos įgūdžius, Europos religinę ir filosofinę patirtį, perprasti pagrindines ideologijos ir ekonomines teorijas, įgyti estetinę nuovoką ir Europos žmogui reikalingus kalbinės komunikacijos gebėjimus, istoriškai pagrįstą Vakarų kultūros supratimą. Šioms sąlygoms užtikrinti Gimnazija:

21.3.1. konkretina ir individualizuoja ugdymo turinį;

21.3.2. rengia ir įgyvendina ugdymo programas papildančius bei mokinių poreikius tenkinančius šių programų modulius;

21.3.3. rengia ir įgyvendina neformaliojo vaikų švietimo programas;

21.4. siekia socialinio mokinių solidarumo, moko teikti socialinę paramą artimiesiems, skatina solidarumą su žmonėmis, turinčiais skirtingus gebėjimus, kitokias socialines galimybes, nei dauguma, ugdo pagarbą žmogui, sudaro palankias sąlygas veikti mokinių organizacijoms;

21.5. vykdo ikimokyklinį ugdymą (2-3 metų);

21.6. vykdo priešmokyklinį ugdymą (1-rių metų);

21.7. teikia bendrąjį pradinį, pagrindinį ir vidurinį išsilavinimą;

21.8. organizuoja nuotolinį mokymą;

21.9. organizuoja mokinių neformalųjį švietimą, integruodama su bendruoju lavinimu;

21.10. gali organizuoti pailgintos darbo dienos grupės darbą;

21.11. vykdo mokinių sveikatos priežiūrą;

21.12. vykdo profesinį orientavimą;

21.13. vykdo vaikų minimalios priežiūros priemones;

21.14. teikia informacinę, psichologinę, socialinę, pedagoginę, specialiąją pedagoginę pagalbą specialiųjų poreikių vaikams. Gimnazijos vaiko gerovės komisija atlieka mokinių specialiųjų ugdymosi poreikių (išskyrus atsirandančius dėl išskirtinių gabumų) pedagoginiu, psichologiniu, medicininiu ir socialiniu pedagoginiu aspektais įvertinimą ir prireikus skiria Švietimo pagalbą, organizuoja integruotą specialiųjų poreikių vaikų ugdymą bendrosiose klasėse;

21.15. įgyvendina Smurto ir patyčių prevenciją ir intervenciją;

21.16. užtikrina Krizių valdymą gimnazijoje.

21.17. užtikrina kaimo, aplinkinių gyvenviečių gyventojams savišvietos galimybes;

21.18. siekia, kad Gimnazijos biblioteka ir skaitykla būtų informacijos centras;

21.19. užtikrina geros kokybės švietimą;

21.20. sudaro sąlygas darbuotojams kelti kvalifikaciją;

21.21. vykdo savo veiklos kokybės įsivertinimą, vadovaudamasi mokyklų, įgyvendinančių bendrojo ugdymo programas, veiklos kokybės įsivertinimo metodika;

21.22. vykdo pagrindinio ugdymo pasiekimų patikrinimą;

21.23. vykdo baigiamuosius brandos egzaminus Švietimo, mokslo ir sporto ministro nustatyta tvarka;

21.24. sudaro sąlygas gabių bei mokymosi sunkumų turinčių mokinių ugdymuisi;

21.25. siekia, kad visi mokiniai iki 16 metų lankytų Gimnaziją;

21.26. ugdymo procesą organizuoja nuo kiekvienų metų rugsėjo mėnesio pirmos darbo dienos;

21.27. sudaro palankias veiklos sąlygas mokinių savivaldos organizacijų kūrimuisi bei veiklos plėtotei;

21.28. užtikrina savivaldos institucijoms galimybę dalyvauti Gimnazijos veiklos planavime, valdyme, priežiūroje;

21.29. užtikrina sveiką, saugią mokymosi ir darbo aplinką, numato priemones nusikalstamumo, narkotikų bei psichotropinių medžiagų vartojimo ir smurto prieš vaikus prevencijai;

21.30. kuria ugdymo turiniui įgyvendinti reikiamą materialinę bazę ir edukacinę aplinką, Gimnaziją kaip vietos bendruomenės, regiono kultūros židinį;

21.31. gali nuomoti patalpas Savininko nustatyta tvarka;

21.32. organizuoja mokinių maitinimą ir pavėžėjimą į Gimnaziją ir iš jos į namus (viešuoju transportu ir mokykliniu autobusu);

21.33. viešai skelbia informaciją apie Gimnazijos veiklą savo internetinėje svetainėje;

21.34. bendradarbiauja su švietimo, sveikatos priežiūros, mokslo, kultūros, sporto, teisėsaugos, vaiko teisių apsaugos ir kitomis institucijomis, jos veiklai įtaką darančiais juridiniais ir fiziniais asmenimis.

22. Atlieka kitas įstatymų ir kitų teisės aktų numatytas funkcijas.

23. Gimnazijos mokymosi pasiekimus įteisinantys dokumentai išduodami vadovaujantis Lietuvos Respublikos Švietimo, mokslo ir sporto ministro nustatyta tvarka:

23.1. išsilavinimo pažymėjimų blankų užsakymą, apsirūpinimą jais, saugojimą ir atsiskaitymą už panaudotus blankus vykdo Gimnazijos direktorius, pažymėjimų išrašymą organizuoja Gimnazijos direktorius arba jo įgaliotas direktoriaus pavaduotojas;

23.2. už išsilavinimo pažymėjimų apskaitą ir jos tvarkymą atsako Gimnazijos direktorius arba jo įgaliotas asmuo.

III. GIMNAZIJOS TEISĖS IR PAREIGOS

24. Gimnazija, įgyvendindama savo tikslus, uždavinius ir funkcijas, turi teisę:

24.1. sudaryti bendradarbiavimo sutartis su socialiniais partneriais;

24.2. stoti ir jungtis į asociacijas, dalyvauti jų veikloje;

24.3. parinkti mokymo metodus ir mokymosi veiklos būdus;

24.4. kurti naujus mokymo ir mokymosi modelius;

24.5. dalyvauti šalies ir tarptautiniuose švietimo projektuose;

24.6. teikti investicinių projektų paraiškas Europos Sąjungos finansinei paramai gauti;

24.7. gauti paramą teisės aktų nustatyta tvarka;

24.8. naudotis kitomis teisės aktų nustatytomis teisėmis.

25. Gimnazija turi teisę bendradarbiauti su analogiškomis užsienio šalių institucijomis, sudaryti sutartis dėl pasikeitimo mokytojais, bendrų renginių organizavimo, dalyvauti tarptautinėse programose bei projektuose.

26. Gimnazijos pareigos:

26.1. užtikrinti geros kokybės švietimą;

26.2. vykdyti švietimo programas;

26.3. suprantamai ir aiškiai, taisyklinga lietuvių kalba perteikti ugdymo turinį, kai teisės aktais nustatyta, kad atitinkamas ugdymo turinys perteikiamas lietuvių kalba;

26.4. sudaryti mokymo sutartis ir vykdyti sutartus įsipareigojimus;

26.5. užtikrinti sveiką, saugią, užkertančią kelią smurto, prievartos apraiškoms ir žalingiems įpročiams aplinką;

26.6. rūpintis mokytojų ir kitų ugdymo proceso dalyvių kvalifikacijos kėlimu;

26.7.	užtikrinti atvirumą vietos bendruomenei;

26.8. vykdyti kitas pareigas, nustatytas Lietuvos Respublikos švietimo įstatyme ir kituose teisės aktuose.

IV. GIMNAZIJOS VEIKLOS ORGANIZAVIMAS IR VALDYMAS

27. Gimnazija savo veiklą organizuoja vadovaudamasi šiais dokumentais:

27.1. Gimnazijos strateginiu planu, kuris sudaromas penkeriems metams, vadovaujantis veiklos įsivertinimo rezultatais:

27.1.1. Gimnazijos strateginiam planui pritaria Gimnazijos taryba, Vilniaus rajono savivaldybės vykdomoji institucija ar jos įgaliotas asmuo, tvirtina Gimnazijos direktorius;

27.2. Gimnazijos metiniu veiklos planu, kuriam pritaria Gimnazijos taryba ir ją tvirtina Gimnazijos direktorius;

27.3. Gimnazijos ugdymo planu, kurį tvirtina Gimnazijos direktorius, pritarus Gimnazijos tarybai ir suderinus su Vilniaus rajono savivaldybės vykdomąja institucija ar jos įgaliotu asmeniu.

28. Gimnazijai vadovauja nepriekaištingos reputacijos Gimnazijos direktorius, kurį viešo konkurso būdu teisės aktų nustatyta tvarka į pareigas penkeriems metams skiria ir iš jų atleidžia Vilniaus rajono savivaldybės meras.

29. Gimnazijos direktorius tiesiogiai pavaldus ir atskaitingas Vilniaus rajono savivaldybės tarybai ir Vilniaus rajono savivaldybės merui.

30. Gimnazijos direktoriui kasmet iki kovo 1 dienos savininko teises ir pareigas įgyvendinanti institucija (dalyvių susirinkimas) arba jos (jo) įgaliotas asmuo, įvertinęs už įstaigos veiklą atsakingų asmenų rekomendacijas, Gimnazijos direktoriui – kasmet iki kovo 1 dienos savivaldybės meras, įvertinęs savivaldybės administracijos švietimo padalinio rekomendacijas, nustato metines veiklos užduotis, pagal kurias vertinama Gimnazijos direktoriaus veikla.

31. Gimnazijos direktorius atsako:

31.1. už visą Gimnazijos veiklą ir Gimnazijos veiklos rezultatus;

31.2. už demokratinį Gimnazijos valdymą, bendradarbiavimu pagrįstų santykių užtikrinimą, pedagogų etikos kodekso reikalavimų laikymąsi, skaidriai priimamus sprendimus, bendruomenės narių informavimą, pedagoginio ir nepedagoginio personalo profesinį tobulėjimą, sveiką, saugią, užkertančią kelią bet kokioms smurto, prievartos apraiškoms bei žalingiems įpročiams aplinką;

31.3. už Lietuvos Respublikos įstatymų, Vyriausybės nutarimų, Švietimo, mokslo ir sporto ministro įsakymų, kitų norminių teisės aktų, Vilniaus rajono savivaldybės tarybos sprendimų, Savivaldybės administracijos direktoriaus įsakymų, Švietimo skyriaus vedėjo nurodymų, pavedimų vykdymą;

31.4. už darbo saugą, priešgaisrinę saugą, turto ir aplinkos apsaugą, vidaus tvarkos reikalavimų vykdymą;

31.5. už teikiamų duomenų teisingumą;

31.6. už mokinių apskaitą, mokinių registro tvarkymą, mokiniams išduodamų pažymėjimų tvarkymą.

32. Gimnazijos direktoriaus funkcijos:

32.1. telkti Gimnazijos bendruomenę, įgyvendinti valstybinę ir savivaldybės švietimo politiką;

32.2. aiškinti Gimnazijos bendruomenės nariams valstybinę ir regioninę švietimo politiką, formuoti visuomenės poreikius, atliepiančius Gimnazijos veiklos tikslus, inicijuoti ilgalaikių ir trumpalaikių Gimnazijos veiklos planų rengimą, organizuoti jų vykdymą;

32.3. puoselėti demokratinius Gimnazijos bendruomenės santykius;

32.4. paskirstyti vadybines funkcijas pavaduotojams, sudaryti galimybes jiems savarankiškai dirbti, įpareigoti periodiškai atsiskaityti už nuveiktą darbą;

32.5. nustatyti direktoriaus pavaduotojų ugdymui veiklos sritis, siektinus rezultatus, jų vertinimo rodiklius ir riziką, kuriai esant užduotys gali būti neįvykdytos.

32.6. rengti Gimnazijos darbo tvarkos taisykles ir teikti jas Gimnazijos tarybai suderinimui;

32.7. kartu su Gimnazijos taryba nustatyti mokinių skatinimo ir drausminimo sistemą;

32.8. rūpintis Gimnazijos intelektualiniais, materialiniais ir finansiniais ištekliais;

32.9. palaikyti ryšius su Valstybės vaiko teisių apsaugos ir įvaikinimo tarnyba prie Socialinės apsaugos ir darbo ministerijos, mokinių tėvais (globėjais, rūpintojais), Gimnazijos rėmėjais, vietos bendruomene, kurti ugdymui palankią sociokultūrinę aplinką;

32.10. konsultuoti Gimnazijos darbuotojus ir mokytojus Lietuvos Respublikos įstatymų, Vyriausybės nutarimų, Švietimo, mokslo ir sporto ministerijos teisės aktų, Bendrųjų programų įgyvendinimo, vadybos, švietimo įstaigos įsivertinimo, veiklos tobulinimo, programų rengimo, jų įgyvendinimo ir kitais klausimais;

32.11. stebėti, analizuoti, vertinti ugdymo procesą, mokytojų darbą pamokoje ir neformaliojo švietimo užsiėmimuose;

32.12. vertinti Gimnazijos darbuotojų ir mokytojų praktinę veiklą Lietuvos Respublikos švietimo įstatymo ir atestavimo nuostatų nustatyta tvarka;

32.13. organizuoti mokinių pagrindinio ugdymo pasiekimų patikrinimą ir brandos egzaminų vykdymą;

32.14. tirti piliečių ir Gimnazijos bendruomenės narių prašymus, pareiškimus ir skundus įstaigos veiklos klausimais;

32.15. kaupti informaciją apie Gimnazijos būklę ir pokyčius;

32.16. organizuoti ugdymo planų rengimą, sudaryti sąlygas kiekvienam mokiniui rinktis individualų ugdymosi planą, neformaliojo švietimo kryptį;

32.17. Lietuvos Respublikos Darbo kodekso nustatyta tvarka sudaryti ir nutraukti darbo sutartis su mokytojais ir kitais ugdymo procese dalyvaujančiais asmenimis bei aptarnaujančiu personalu, tvirtinti jų pareigybių aprašymus;

32.18. užtikrinti darbuotojams palankias darbo sąlygas, remti jų iniciatyvą, kontroliuoti darbo saugos, priešgaisrinės saugos, turto apsaugos, aplinkos apsaugos reikalavimų vykdymą;

32.19. atstovauti arba įgalioti atstovauti kitus kitose institucijose;

32.20. kontroliuoti, kad laiku ir teisingai būtų atsiskaityta su biudžeto, valstybinio socialinio draudimo įstaigomis, kreditoriais;

32.21. kontroliuoti savo įsakymų, nurodymų vykdymą;

32.22. vadovauti Gimnazijos strateginio plano rengimui, kontroliuoti jo įgyvendinimą;

32.23. analizuoti Gimnazijos veiklos rezultatus ir valdymo bei kitų išteklių būklę, inicijuoti ir prižiūrėti Gimnazijos veiklos kokybės įsivertinimą;

32.24. užtikrinti neformaliojo vaikų švietimo programų vykdymą mokinių atostogų metu, tvirtinti šių programų vykdymo tvarką;

32.25. organizuoti informacinės pagalbos teikimą Gimnazijoje;

32.26. sudaryti Vaiko gerovės komisiją, rūpintis specialiosios pedagoginės, psichologinės pagalbos teikimu mokiniams, užtikrinti specialiojo ugdymo programų Gimnazijoje įgyvendinimą, laiduoti valstybės švietimo politikos vykdymo kokybę taikant vadybos priemones: stebėseną, planavimą, įgaliojimą ir atsakomybės paskirstymą bei priežiūrą;

32.27. užtikrinti vaiko minimalios priežiūros priemonių vykdymą Gimnazijoje;

32.28. tvirtinti Vaiko gerovės komisijos sudėtį bei komisijos darbo organizavimo tvarkos aprašą ir darbo reglamentą;

32.29. inicijuoti Gimnazijos savivaldos institucijų kūrimąsi, sudaryti sąlygas Gimnazijos bendruomenės nariams dalyvauti švietimo valdyme, burtis į įvairių grupių interesų asociacijas, organizacijas, sąjungas;

32.30. sudaryti sąlygas atlikti Gimnazijos veiklos priežiūrą bei stebėseną;

32.31. užtikrinti bendradarbiavimu pagrįstus santykius;

32.32. kiekvienais metais teikti Gimnazijos bendruomenei ir Gimnazijos tarybai svarstyti bei viešai skelbti savo metų veiklos ataskaitą;

32.33. vykdyti kitas funkcijas, nustatytas pareigybės aprašyme ir teisės aktuose.

V. GIMNAZIJOS SAVIVALDA

33. Savivaldos institucijų sistema grindžiama Lietuvos Respublikos švietimo įstatymu, Nuostatais ir kuriama atsižvelgiant į Gimnazijos istorijoje susiklosčiusias tradicijas.

34. Gimnazijos taryba (toliau - Taryba) – aukščiausia Gimnazijos savivaldos institucija, sudaryta iš mokinių, mokytojų, tėvų (globėjų, rūpintojų) ir vietos bendruomenės atstovų.

35. Tarybos nuostatus tvirtina Gimnazijos direktorius.

36. Taryba formuojama iš 9 narių: pagal principą: 2 mokiniai, 3 mokytojai, 3 tėvai (globėjai, rūpintojai) ir 1 vietos bendruomenės atstovas. Kadencijų skaičius tam pačiam nariui neribojamas.

37. Taryba renkama dvejiems metams. Jeigu pasibaigia narystė Gimnazijos taryboje dėl Gimnazijos baigimo, išvykimo arba dėl kitų priežasčių, Gimnazijos tarybos sudėtis papildoma Gimnazijos nuostatų 39 punkte numatyta tvarka.

38. Į Tarybą gali būti renkami 9-12 klasių mokiniai.

39. Nariai į Tarybą renkami remiantis demokratiniais rinkimų principais: visuotinumo, periodiškumo ir viešumo. Mokinius renka visuotinis mokinių susirinkimas, mokytojus – Mokytojų taryba, tėvus (globėjus, rūpintojus) – visuotinis klasių tėvų susirinkimas, vietos bendruomenės atstovą – deleguoja vietos bendruomenė.

40. Tarybos pirmininką, jo pavaduotoją, sekretorių renka Tarybos nariai. Mokinys negali būti tarybos pirmininku.

41. Tarybos posėdžiai:

41.1. vyksta ne rečiau kaip 2 kartus per mokslo metus. Teisę sušaukti neeilinį posėdį turi Tarybos pirmininkas;

41.2. posėdžiui vadovauja Tarybos pirmininkas. Jei Tarybos pirmininkas nedalyvauja, susirinkimą veda jo pavaduotojas;

41.3. posėdis yra teisėtas, jei jame dalyvauja 2/3 visų Tarybos narių. Nutarimai priimami dalyvaujančiųjų balsų dauguma. Tarybos nutarimus, kurie prieštarauja Gimnazijos veiklą reglamentuojantiems dokumentams, Gimnazijos direktorius prašo svarstyti iš naujo;

41.4. Gimnazijos Savininkas, švietimo priežiūrą vykdančios institucijos, nustačiusios, kad Tarybos priimti sprendimai prieštarauja įstatymams ir kitiems Gimnazijos veiklą reglamentuojantiems teisės aktams, siūlo Tarybai juos svarstyti iš naujo. Tarybai atsisakius, ginčas sprendžiamas įstatymų nustatyta tvarka.

42. Tarybos veikloje arba susirinkimuose patariamojo balso teise gali dalyvauti vietos savivaldos atstovai ar rėmėjai, jei tam neprieštarauja 2/3 Tarybos narių.

43. Tarybos funkcijos:

43.1. numato Gimnazijos veiklos perspektyvas, pagrindines veiklos kryptis;

43.2. suderina Gimnazijos veiklos planą, Nuostatus, strateginį planą, vidaus darbo tvarkos taisykles, ugdymo planą, priima sprendimus dėl Gimnazijos ugdymo plano, svarsto ir teikia siūlymus Gimnazijos direktoriui dėl Gimnazijos išlaidų sąmatos sudarymo ir vykdymo;

43.3. aptaria siūlymus dėl vadovėlių užsakymo;

43.4. teikia siūlymus Gimnazijos direktoriui priimant darbuotojus ir vertinant jų darbą bei rezultatus, vertina Gimnazijos vadovų veiklą, išsako nuomonę jiems atestuojantis;

43.5. inicijuoja Gimnazijos bendruomenės ir visuomenės bendradarbiavimą, svarsto mokinių, neturinčių mokymosi motyvacijos, problemas;

43.6. skiria atstovus į Mokytojų ir pagalbos mokiniui specialistų atestacijos komisiją ir stebėtoją (-us) į viešo konkurso laisvai direktoriaus vietai užimti komisiją;

43.7. inicijuoja šeimos ir Gimnazijos bendradarbiavimą;

43.8. kontroliuoja Gimnazijos finansinę ir ūkinę veiklą;

43.9. gali sustabdyti kitų Gimnazijos savivaldos institucijų sprendimų įgyvendinimą, kol jų teisėtumą ištirs kompetentingos institucijos.

44. Gimnazijos taryba už savo veiklą atsiskaito ją rinkusiems Gimnazijos bendruomenės nariams.

45. Mokytojų taryba – nuolat veikianti Gimnazijos savivaldos institucija mokytojų profesiniams bei bendriesiems ugdymo klausimas spręsti. Ją sudaro visi Gimnazijoje dirbantys mokytojai, psichologas, socialinis, specialusis pedagogas, logopedas, bibliotekininkas, kiti tiesiogiai ugdymo procese dalyvaujantys asmenys:

45.1. Mokytojų tarybos pirmininkas ir sekretorius renkamas trejiems mokslo metams, kadencijų skaičius tam pačiam asmeniui neribojamas;

45.2. Mokytojų tarybos posėdžius veda Mokytojų tarybos pirmininkas;

45.3. Mokytojų tarybos posėdžiai:

45.3.1. šaukiami prasidedant ir baigiantis mokslo metams, taip pat ne rečiau kaip vieną kartą per trimestrą ar pusmetį. Prireikus gali būti sušauktas neeilinis Mokytojų tarybos posėdis;

45.3.2. yra teisėti, jei juose dalyvauja ne mažiau kaip 2/3 Tarybos narių. Nutarimai priimami dalyvaujančiųjų balsų dauguma;

45.3.3. į posėdį gali būti kviečiami kiti su posėdžio darbotvarkės klausimais susiję asmenys ir socialiniai partneriai bei vietos savivaldos atstovai.

45.4. Mokytojų tarybos funkcijos:

45.4.1. svarsto praktinius švietimo reformos įgyvendinimo klausimus, mokinių ugdymo rezultatus, pedagoginės veiklos tobulinimo būdus;

45.4.2. aptaria ugdymo planų, Bendrųjų ugdymo programų įgyvendinimą ir teikia pasiūlymus Gimnazijos tarybai dėl Gimnazijos veiklos plano;

45.4.3. svarsto kartu su Gimnazijos socialiniais, specialiaisiais pedagogais, sveikatos priežiūros darbuotojais ir psichologais mokinių sveikatos, darbo saugos, mokymosi, poilsio ir mitybos klausimus bei priima nutarimus;

45.4.4. priima nutarimus dėl tų ugdymo proceso organizavimo klausimų, kurie nurodyti Lietuvos Respublikos Švietimo, mokslo ir sporto ministro patvirtintuose Bendruosiuose ugdymo planuose.

46. Mokinių taryba:

46.1. Mokinių taryba – aukščiausia mokinių savivaldos institucija;

46.2. Mokinių tarybos nuostatus tvirtina Gimnazijos direktorius;

46.3. Mokinių tarybos funkcijos:

46.3.1. rengia siūlymus ugdymo procesui tobulinti;

46.3.2. svarsto ir, suderinusi su mokyklos vadovybe, numato mokinių popamokinės veiklos planus;

46.3.3. koordinuoja mokinių visuomeninę veiklą, planuoja ir organizuoja mokinių neformaliojo švietimo veiklą bei laisvalaikį;

46.3.4. rūpinasi drausmės ir tvarkos palaikymu Gimnazijoje;

46.3.5. svarsto mokinių teisių gynimo klausimus;

46.3.6. dalyvauja Vaiko gerovės komisijos posėdžiuose svarstant pamokų lankomumą, pažangumą;

46.3.7. dalyvauja žalingų įpročių prevencijos veikloje;

46.3.8. Mokinių taryba sudaroma iš 7-12 klasių (20 narių) išrinktų atstovų, kurie renkami kas 2 metus. Mokinių tarybos nario kadencijų skaičius tam pačiam asmeniui neribojamas;

46.4. Mokinių tarybos pirmininkas:

46.4.1. mokinių tarybos pirmininkas renkamas iš 9-12 kl. mokinių. Gimnazijos mokinių slaptu balsavimu;

46.4.2. vadovauja mokinių savivaldos institucijai, derina jos veiklą;

46.4.3. su Mokinių taryba svarsto neformaliojo švietimo projektus ir kitas naujas iniciatyvas bei, suderinęs su Gimnazijos administracija, inicijuoja jų įgyvendinimą;

47. Klasių tėvų aktyvai:

47.1. klasių tėvų aktyvus kiekvienų mokslo metų pradžioje klasės mokinių tėvai renka balsų dauguma savo susirinkime, tėvų aktyvą sudaro 3 arba 5 nariai;

47.2. klasių tėvų aktyvai kartu su klasių vadovais sprendžia su mokinių ugdymu susijusias problemas.

48. Gimnazijos tėvų komitetas:

48.1. Gimnazijos tėvų komitetas (5 narių) renkamas trejiems mokslo metams iš klasių tėvų aktyvų atstovų. Gimnazijos klasių tėvų komiteto nario kadencijų skaičius tam pačiam asmeniui neribojamas;

48.2. Gimnazijos tėvų komitetas renkasi ne rečiau kaip kartą per pusmetį;

48.3. Gimnazijos tėvų komitetas padeda Gimnazijos administracijai spręsti iškilusias problemas, teikia siūlymus dėl Gimnazijos veiklos gerinimo.

49. Metodinė taryba:

49.1. Metodinė taryba – savivaldos institucija, sudaroma trejiems mokslo metams metodinei veiklai organizuoti ir koordinuoti. Ją sudaro Gimnazijoje veikiančių metodinių grupių pirmininkai;

49.2. Metodinei tarybai vadovauja direktoriaus pavaduotojas ugdymui, turintis dalykinę kvalifikacinę kategoriją;

49.3. Metodinė taryba veikia pagal Gimnazijos direktoriaus patvirtintus Metodinės tarybos veiklos nuostatus.

50. Metodinės grupės:

50.1. dalyko mokytojų arba kelių dalykų metodinės grupės – savivaldos institucijos, vienijančios mokytojus ugdomajai veiklai organizuoti, Mokyklos tikslams ir uždaviniams įgyvendinti;

50.2. metodinių grupių pirmininkus renka metodinių grupių nariai, tvirtina Gimnazijos direktorius;

50.3. metodinių grupių funkcijos:

50.3.1. nagrinėja ugdymo turinio planavimo ir įgyvendinimo, vertinimo ir įsivertinimo strategijų įgyvendinimo klausimus;

50.3.2. nustato grupės metodinės veiklos ir kvalifikacijos tobulinimo prioritetus;

50.3.3. siūlo Gimnazijos metinės metodinės veiklos prioritetus;

50.3.4. nagrinėja ir aptaria dalykų, dalykų modulių, pasirenkamųjų dalykų ir neformaliojo švietimo programas;

50.3.5. nagrinėja mokinių ugdymo sėkmingumą, pažangą ir jų pasiekimų kokybę gerinančių metodų diegimą;

50.3.6. konsultuojasi, įvairiais darbo metodikos klausimais sprendžiant pedagogines problemas;

50.3.7. teikia pasiūlymus metodinės veiklos organizavimo klausimais Gimnazijos tarybai ir Gimnazijos vadovams;

50.3.8. planuoja ugdymo proceso aprūpinimą vadovėliais ir mokymo priemonėmis;

50.3.9. teikia rekomendacijas dėl mokytojų atestacijos;

50.3.10. savo veiklą planuoja vieneriems mokslo metams, dirba pagal veiklos planą, veiklą įformina dokumentais.

VI. DARBUOTOJŲ PRIĖMIMAS Į DARBĄ, JŲ DARBO APMOKĖJIMO TVARKA IR ATESTACIJA

51. Darbuotojus į darbą Gimnazijoje priima ir iš jo atleidžia direktorius Lietuvos Respublikos Darbo kodekso ir kitų teisės aktų nustatyta tvarka.

52. Gimnazijos darbuotojams už darbą mokama Lietuvos Respublikos įstatymų ir kitų teisės aktų nustatyta tvarka.

53. Gimnazijos direktorius, jo pavaduotojai ugdymui, mokytojai ir kiti pedagoginiai darbuotojai atestuojasi ir kvalifikaciją tobulina Lietuvos Respublikos įstatymų, Lietuvos Respublikos Vyriausybės nutarimų, Lietuvos Respublikos Švietimo, mokslo ir sporto ministro įsakymų nustatyta tvarka.

54. Gimnazijos direktoriaus, jo pavaduotojo(-ų) ugdymui, veiklos vertinimas vykdomas Lietuvos Respublikos Švietimo, mokslo ir sporto ministro nustatyta tvarka.

VII. GIMNAZIJOS TURTAS, LĖŠOS, JŲ NAUDOJIMO TVARKA, FINANSINĖS VEIKLOS KONTROLĖ IR GIMNAZIJOS VEIKLOS PRIEŽIŪRA

55. Gimnazija valdo patikėjimo teise perduotą savivaldybės turtą, jį naudoja ir disponuoja juo pagal įstatymus Vilniaus rajono savivaldybės tarybos priimtų nutarimų nustatyta tvarka.

56. Gimnazijos lėšos:

56.1. valstybės biudžeto specialiųjų tikslinių dotacijų savivaldybės biudžetui skirtos lėšos ir Vilniaus rajono savivaldybės biudžeto lėšos, skiriamos pagal patvirtintas sąmatas;

56.2. pajamos už teikiamas paslaugas;

56.3. fondų, organizacijų, kitų juridinių ir fizinių asmenų dovanotos ar kitaip teisėtais būdais perduotos lėšos, tikslinės paskirties lėšos pagal pavedimus;

56.4. projektinės lėšos;

56.5. kitos teisėtu būdu įgytos lėšos.

57. Lėšos naudojamos teisės aktų nustatyta tvarka.

58. Gimnazija buhalterinę apskaitą organizuoja ir finansinę atskaitomybę tvarko teisės aktų nustatyta tvarka.

59. Gimnazijos finansinė veikla kontroliuojama teisės aktų nustatyta tvarka.

60. Gimnazijos veiklos priežiūrą teisės aktų nustatyta tvarka atlieka Vilniaus rajono savivaldybės vykdomoji institucija, prireikus pasitelkdama išorinius vertintojus.

61. Gimnazija gali turėti rėmimo fondą, kurį sudaro savanoriški asmenų, organizacijų ir įmonių įnašai, pajamos iš paties fondo veiklos, užsienio valstybių organizacijų bei piliečių, taip pat tarptautinių organizacijų aukojamos lėšos ir materialinės vertybės.

VIII. BAIGIAMOSIOS NUOSTATOS

62. Gimnazija turi interneto svetainę, atitinkančią teisės aktų nustatytus reikalavimus, informacija apie Gimnazijos veiklą skelbiama Gimnazijos direktoriaus nustatyta tvarka. Vieši pranešimai skelbiami Gimnazijos interneto svetainėje, kvietimuose, skelbimuose, Gimnazijos informaciniuose stenduose, periodinėje spaudoje.

63. Nuostatų pakeitimus ar papildymus gali inicijuoti savininko teises ir pareigas įgyvendinanti institucija, Gimnazijos taryba bei Gimnazijos direktorius atsižvelgdami į įvykusius pokyčius dėl Gimnazijos statuso pakeitimo ir kitas priežastis.

64. Gimnazijos nuostatus, jų pakeitimus ar papildymus savo sprendimu tvirtina Vilniaus rajono savivaldybės taryba, Gimnazijos tarybai pritarus.

65. Gimnazija reorganizuojama, pertvarkoma arba vykdoma Gimnazijos struktūros pertvarka ar likviduojama teisės aktų nustatyta tvarka.

66. Pranešimai apie Gimnazijos likvidavimą, reorganizavimą ar pertvarkymą bei kitais Lietuvos Respublikos biudžetinių įstaigų ir kituose įstatymuose numatytais atvejais įstatymų nustatyta tvarka ir terminais skelbiami viešai (Lietuvos teritorijoje leidžiamame dienraštyje) arba pranešama visiems įstatymų numatytiems asmenis pasirašytinai ir (arba) registruotu laišku.

67. Vieši pranešimai, kuriuos, vadovaujantis šiais Nuostatais ar Lietuvos Respublikos teisės aktais, reikia paskelbti viešai, skelbiami Gimnazijos interneto svetainėje teisės aktų nustatyta tvarka.

PRITARTA

Vilniaus r. Paberžės „Verdenės“

gimnazijos tarybos 2021 m. rugsėjo 28 d.

posėdžio protokoliniu nutarimu

(Protokolas Nr. 3)